﻿ RECENZII IOAN MĂRGINEAN, MARIAN VASILE, (COORD.), Dicţionar de calitatea vieţii , Editura Academiei Române, 2015 Volumul, apărut la Editura Academiei Române, în anul 2015, este scris de un colectiv de cercetători ai Institului de Cercetare a Calităţii Vieţii (ICCV). Autorii fac parte dintr-un colectiv de cercetare specializat în domeniul analizei calităţii vieţii. Pe lângă definirea unor concepte, volumul prezintă teorii, metodologii şi practici de cercetare în domeniul calităţii vieţii, această abordare integrativă facilitând înţelegerea conceptelor prezentate. Deşi dintre cei aproape 200 de termeni ai dicţionarului, doar 20 conţin în denumire sintagma „Calitatea Vieţii”, caracterul multiparadigmatic şi multidimensional al conceptului de calitatea vieţii generează o relaţie complexă cu aspecte diverse ale condiţiilor şi relaţiilor sociale, explicitate, la rândul lor, în volum, din perspectiva acestei relaţii. Pe de o parte, conceptul este prezentat atât din perspectiva indicatorilor obiectivi, cât şi din cea a indicatorilor subiectivi ce ilustrează calitatea percepută a vieţii, în general, precum şi satisfacţia față de diverse aspecte particulare ale vieţii. Pe de altă parte, perspectiva generală ce prezintă Calitatea vieţii în România este completată cu cea focalizată pe anumite grupuri, precum calitatea vieţii vârstei a treia. Între dimensiunile adresate se regăsesc cele ce caracterizează condiţiile de viaţă, precum şi relaţiile sociale, la nivel individual, familial, comunitar şi social. Regăsim, explicitate în termeni distincţi ai acestui dicţionar dimmensiuni ale calităţii vieţii, precum: locuire, mediu, ocupare, viaţa de muncă, calitatea vieţii sociale – viaţa de familie, viaţa în comunitate, viaţa în societate, calitatea mediului politic, abordate, atât din perspectiva unor indicatori obiectivi, cât şi din cea a indicatorilor subiectivi, de percepţie. Bine reprezentate în dicţionar sunt şi concepte precum sărăcia, abordat din perspectivă multidimensională, explicitarea conţinutului termenului fiind completată cu cea a aspectelor ce ţin de metodologia şi indicatorii utilizaţi pentru măsurarea sărăciei. Pe lângă astfel de concepte, devenite clasice prin importanţa acordată de o literatură ştiinţifică în care sunt foarte bine reprezentate, Dicţionarul propune şi termeni noi şi mai puţin forjaţi , precum cei de prosperitate precară , prosperitate digitală , precum şi termeni relativ recent adaptaţi domeniului social, precum cel de rezilienţă. Cartea prezentată aici este una densă, prezentând informaţii din domenii şi perspective diferite, toate analizele fiind însă subsumate paradigmei calităţii vieţii. Lucrarea poate fi utilă studenţilor, precum şi specialiştilor în domenii diverse ale şţiinţelor sociale, sociologilor şi asistenţilor sociali, și bineînțeles, specialiștilor din alte domenii academice, conexe sau nu, interesați în studierea calității vieții. Completitudinea şi actualitatea informaţiilor prezentate, calitatea şi claritatea argumentaţiei, reprezintă premise favorabile pentru ca această carte să fie citită cu plăcere şi de către nespecialiştii interesaţi de înţelegerea paradigmei calităţii vieţii şi care pot găsi în acest dicţionar reperele necesare unui asemenea demers cognitiv. Mihnea Preotesi CALITATEA VIEŢII, XXVII, nr. 2, 2016, p. 183 